માન્યતા છે કે મહાભારતના સમયમાં, ૫૦૦૦ થી ૬૦૦૦ વર્ષ પહેલા અગ્રવાલ સમાજના સ્થાપક મનાતા મહારાજ ઉગ્રસેને આ વાવ બનાવી હશે, જો કે ઈતિહાસકારો સૂચવે છે કે અગ્રવાલ સમાજના કવિ વિબુધ શ્રીધર તેમની રચનામાં આ વાવ ૧૧૩૨માં બંધાઈ હોવાનું કહે છે અને ત્યાર બાદ ૧૪મી સદીમાં અગ્રવાલ સમાજે એનો જીર્ણોદ્ધાર કર્યો હતો. થોડાક પાલિશ વગરના કુદરતી આકારના અને મહદંશે પાલિશ કરેલા લાલ રેતાળ પથ્થરોના ઉપયોગથી બનાવાયેલી આ વાવમાં કુલ ૧૦૫ પગથીયા છે. ૬૦ મીટર લાંબી અને ૧૫ મીટર પહોળી વાવના પગથીયા શરૂ થાય એ પહેલા એક તરફ ચોતરા પર નાનકડી મસ્જિદ જેવું બાંધકામ છે. પગથીયાની સામે કુલ ચાર સ્તરમાં કમાન જેવા આકારમાં બંધાયેલ રચનાઓ છે અને એ રચનાઓ સુધી પહોંચવા પગથીયાઓની સાથે જોડાતો એક રસ્તો એ કમાનો સુધી જાય છે. જૂની વાવના બાંધકામમાં લોધી અને તુગલક સમયની છાપ છે. એ સમય દરમ્યાન સુધારા વધારા કરાયા હોવાના પ્રમાણ એ વાત પરથી મળે છે કે અહીં ઈસ્લામિક સ્થાપત્યકલાની ચોખ્ખી અસર દેખાય છે. કમાનો અને તેમનો આકાર, પશ્ચિમે આવેલી વ્હેલના આકારનો ગુંબજ ધરાવતી મસ્જિદ વગેરે આ બાબતની ખાત્રી કરાવે છે.